Mă uit la audierile de miniștri. Totul se face pe repede-nainte, întrebările sunt de complezență. Unde există risc de emoții, presa e scoasă afară din sală. O doamnă de la Teleorman, pusă de dl. Dragnea să conducă „cu sufletul” Internele, e protejată de întrebările ziariștilor de câțiva parlamentari PSD, care și-au luat în serios rolul de bodyguarzi. Partidul face o demonstrație de forță, anticipând anii care vor urma: putere supradimensionată, opoziție firavă, presă ținută pe la uși.

O stare de urgență plutește în aer. S-a pierdut timpul, țara a fost deturnată de la cursul ei firesc. Un an de tehnocrație a distrus ceea ce s-a construit cu migală în decenii. Unii au scăpătat, au pierdut cifră de afaceri, contracte cu statul, alții au intrat în pușcărie, în fine, unul a dispărut pur și simplu. Dar cu cât revin mai repede lucrurile la normal, cu atât se va întoarce dl. Ghiță mai repede la orfelinii pe care i-a părăsit intempestiv.

Repunerea în funcțiune a mecanismului stat-partid, care a născut marile averi ale României, este prioritatea maximă a dlui Dragnea. Securizarea averilor dobândite în anii capitalismului sălbatic, liniștea cheltuirii banilor acumulați din rapt organizat, alungarea spectrului închisorii și al anchetelor DNA - toate astea fac parte din programul alternativ de guvernare, pe care îl înțeleg foarte bine inițiații contractelor cu statul. Pentru restul lumii, povestea bunăstării care ne va cădea din cer începând cu luna februarie funcționează ca un drog.

Guvernul Dragnea, cu acest premier-breloc, cu acești miniștri nearticulați, care n-ar prinde un interviu la companiile private care funcționează după reguli corporatiste, nu este altceva decât expresia votului din 11 decembrie.

Dacă n-ar fi partidul, mulți dintre acești miniștri pur și simplu nu și-ar găsi un job pe piața liberă. Înclinații spre activități literare?! Folosirea la nivel ridicat a calculatorului?! Citiți-le CV-urile, vă veți lămuri ce-i recomandă de fapt pentru funcția de ministru. Vocea și talentul... Un văr din Teleorman...

Există o mare speranță pusă în regimul Dragnea, și nu doar din partea clientelei de partid și de stat, ci și din partea acelei părți de Românie căreia liderul PSD îi înțelege cel mai bine „sufletul”. Guvernul Grindeanu este elita României care dorește ajutor și care-și pune speranțele în politicieni. Exigențele ei față de conducători sunt minime câtă vreme promisiunea „mai mulți bani în buzunare” se va materializa.

Dacă citim programul de guvernare, dl. Dragnea va milui România cu miliarde de euro. Practic nu va fi român căruia dl. Dragnea să nu-i vâre un fișic de bani în buzunar. Și ce-i rău aici? Pentru că mulți chiar vor primi mai mulți bani. Prima măsură de urgență a PSD este să crească pensiile și salariul minim. Medicii și profesorii vor primi salarii cu 15 la sută mai mari. Actorii cu 50 la sută. La fel toți salariații plătiți din fonduri publice. Studenții vor avea burse cu 250 la sută mai mari. Tinerii, transport gratuit cu trenul. Oamenii de afaceri vor fi omeniți și ei cu impozit zero la dividende. Aș mai putea continua pe pagini întregi. Revin la întrebare: ce-i rău aici?

Dincolo de amănuntele că dl. Dragnea nu dă bani din averea sa, că miliardele de euro nu vin de la bunul Dumnezeu, ci din taxele și impozitele noastre, că pentru a da bani trebuie mai întâi să-i ai, că bugetul nu e un sac fără fund, dincolo de toate aceste detalii, e rău să-i vinzi poporului iluzia că există o masă gratuită pe lumea asta. E rău să-l ții captiv în ulucile gardului și să-i arunci din când în când câte un os de la masa boierilor. E rău să-l ții dependent de un sistem de gândire în care așteaptă permanent „să i se dea” ceva, „să i se facă” ceva, „să i se mărească” ceva. Așa cum Ceaușescu „băga” carne la Gostat când lumea cârâia de foame, tot așa dl. Dragnea „bagă” prosperitate la supermarketul de iluzii al Partidului. Oamenii recunoscători că au „prins” ceva îl vor iubi pe dl. Dragnea și îl vor trimite pe autorul acestui text la dracu. În Grădina Maicii Domnului, vor intra doar cei care cred cu adevărat în Program.

De ce a lansat dl. Dragnea acest Program de mită generalizată? Ce urmărește? „PSD bagă o șpagă în buzunarele românilor pentru ca aceștia să închidă ochii când o să sară gardul”, crede Vlad Petreanu, într-o analiză pe care vă recomand să o citiți. Ideea e că dl. Dragnea și partidul său cumpără cu bani publici complicitatea românilor ca să mutileze legile din justiție, din cauza cărora mulți riscă să ajungă la pușcărie și să-și piardă averile.

Va avea succes Programul „Ia de la Dragnea”? Dacă ne uităm la rezultatul alegerilor, am fi tentați să credem că da. Ar fi greșit. Există în această țară o masă critică de cetățeni care și-au asumat luxul libertății de a nu aștepta nimic de la nimeni. Ei nu pot fi cumpărați cu pomeni guvernamentale. Au și știința, și priceperea să-și facă viața cum vor ei. Nu așteaptă nimic de la politicieni, poate doar să nu-i încurce: să nu măsluiască licitațiile, să nu fure, să nu schimbe legile de pe o zi pe alta. Unii învață și își iau diplomele pe bune, sperând că în țara asta se va promova odată și odată pe merit, pe ce știi, nu pe pila cui ești. Unii au mai multe joburi pentru a câștiga decent. Alții fac afaceri, creează locuri de muncă, plătesc taxe împovărătoare la stat. Sunt imuni la propaganda de partid și de stat, astfel încât promisiunile dlui Dragnea nu-i ating. Au mijloace alternative de informare. Pentru că majoritatea câștigă peste medie, au înțeles că prosperitatea nu înseamnă să aibă ei mai mulți bani în cont, un etaj în plus la vilă sau o mașină mai puternică, ci să trăiască într-un mediu civilizat și prietenos cu oamenii: parcuri, șosele, transport public, infrastructură, școli, spitale etc. Adică exact acele lucruri care vor fi sacrificate în Programul dlui Dragnea: investițiile, adică prosperitatea tuturor. La cincinal, vom constata că oamenii vor avea poate 100 de lei în plus în buzunar, dar vor trăi într-o țară mult mai săracă.